**Az adatkezelési tájékoztatók rendszere**

A szövetkezeti hitelintézeti integráció tagjai által az érintettek részére egységesen kiadandó „Adatkezelési Tájékoztató”-k a jelen mellékeltben meghatározott rendszer szerint épülnek fel.

A tájékoztatás rendszere figyelembe veszi a szövetkezeti hitelintézeti integráció felépítését, másrészt az adatvédelmi joggyakorlat alapján rétegesen felépülő szerkezettel rendelkezik, hogy az Érintettek teljes körű tájékoztatása mellett elősegítse a szövetkezeti hitelintézeti integráció tagjainak hatékony üzleti működését.

Alapelv, hogy az adatkezelésekkel kapcsolatos információkat, tájékoztatást, csak a jelen melléklet szerint kialakított Adatkezelési Tájékoztatók tartalmaznak, az Érintettekkel megkötött szerződések és azokhoz kapcsolódó egyéb dokumentumok (pl. igénylő lap, adatlap, stb.) az adatkezeléssel kapcsolatban legfeljebb jogszabályszintű információkat tartalmaznak, tartalmazhatnak.

Az Adatkezelési Tájékoztatók a szövetkezeti hitelintézeti integráció szintjén egységesek, az adott szövetkezeti hitelintézetre nevesítve válnak egyedivé. A szövetkezeti hitelintézeti integráció szintjén egységes Adatkezelési Tájékoztató mintadokumentumok (a továbbiakban: mintadokumentumok) szakterület bevonásával történő véglegesítése és azok Integrációs tagokra vonatkozó megszemélyesítése az Adat- és titokvédelmi szakterület feladata.

Az Adat- és titokvédelmi szakterület a mintadokumentumokat és az Integrációs tagokra vonatkozó megszemélyesített Adatkezelési Tájékoztatókat az Adatvédelmi Szabályzat 11. számú mellékletében teszi közzé.

Egy adott Adatkezelési Tájékoztató véglegesítését és az Adatvédelmi Szabályzatban történő közzétételét követően az Adat- és titokvédelmi szakterület értesíti az Adatkezelési Tájékoztató tekintetében illetékes szakterületet a hatályba léptetésről.

A hatályba léptetett Adtakezelési Tájékoztatóval kapcsolatban az illetékes szakterület feladatai:

* az Adatkezelési Tájékoztatóban rögzített adatkezeléseket megvalósító informatikai rendszerekben az adatkezelési tájékoztatás folyamat és dokumentum szintjén történő implementálása (annak érdekében, hogy a dokumentumok elektronikusan minden adatkezelésbe bevont személy által adatokkal feltöltve, de egyéb tartalomban nem módosítható módon nyomtathatók legyenek, a tájékoztatásban részesülő Érintett kérésére átadásra kerülhessenek);
* annak biztosítása, hogy az Adatkezelési Tájékoztató közzétételre kerüljön:
	+ elektronikusan az adatkezelésben érintett szervezetek honlapján és/vagy belső kommunikációs felületén;
	+ elektronikusan és/vagy papíralapon az adatkezelésben érintett szervezetek hirdetményei között;
* az Adatkezelési Tájékoztatóban rögzített adatkezelésben közreműködők értesítése, és figyelemfelhívása az Adatkezelési Tájékoztatóval kapcsolatos kötelezettségeik teljesítésére.

Az adatkezelések és a kapcsolódó Adatkezelési Tájékoztatók csoportosítása, rendszere:

# Általános Adatkezelési Tájékoztató (A szövetkezeti hitelintézettel közvetlen adatkezelési kapcsolatban nem álló személyeknek szóló tájékoztató, mint például tényleges tulajdonos, alkalmi ügyfél/eseti befizető, stb.)

Alapvetések:

* A szövetkezeti hitelintézeti integráció egységesen került kialakításra.
* A GDPR megértését szolgáló kérdés-felelet formában kezdődik, növelve ezáltal a WP29[[1]](#footnote-1) és a Nemzeti Adatvédelmi és Információszabadság Hatóság (továbbiakban: „NAIH”) által is elvárt közérthetőséget.
* Nem, vagy csupán példálózó jelleggel tartalmaz konkrét adatkezelési célokat, jogalapokat és megőrzési időket. (Ez utóbbiak az adott adatkezelés megkezdésekor kerülnek pontosításra az adott adatkezelésre vonatkozó „Speciális Adatkezelési Tájékoztatók” által.)
* A tájékoztatóban megjelenített példák egyrészt iránymutatásul szolgálnak, másrészt az általános szöveg érthetőségét segítik. A szöveg általánosan megemlíti azokat a területeket, eseteket, ahol az érintett (pl. ügyfél, honlap látogatója, munkavállaló) adatkezeléssel találkozhat (pl. aktív és passzív termékek igénybevételére vonatkozó szerződések megkötése, pénzmosás megelőzése, KHR, kamerás felvétel készítése), valamint tartalmazza az érintetti jogokat és jogorvoslati lehetőségeket.
* Az adatkezelési tájékoztatás rendszerének alapelve szerint az integrációban a részletes adatkezelési tájékoztatás ott történik meg, ahol az adott adatkezelés megkezdődik (pl. adott termékre vonatkozó tájékoztató a termék igénybevételekor, sütikkel (cookie) kapcsolatos tájékoztatás felugró ablakban). Ezeket a tájékoztatásokat a Speciális Adatkezelési Tájékoztatók tartalmazzák, amelyekre az Általános Adatkezelési Tájékoztató minden esetben utalást tartalmaz. Az Általános Adatkezelési Tájékoztató és a Speciális Adatkezelési Tájékoztatók tartalmi konzisztenciájának követelményére figyelemmel (nem tartalmazhatnak egymásnak ellentmondó információkat), a Guidelines on transparency under Regulation 2016/679 WP260 rev.01 („Átláthatósági Iránymutatás”) javaslataira tekintettel erre a kialakítás és változáskezelés kapcsán egyaránt kiemelt figyelmet kell fordítani.

Alkalmazandó dokumentumok:

* Általános Adatkezelési Tájékoztató
 /11.1. számú melléklet/

# Speciális Adatkezelési Tájékoztatók a szövetkezeti hitelintézettel adott ügyben (adott célból) kapcsolatban álló, vagy a szövetkezeti hitelintézet valamely egységében, megjelenő vagy internetes, ATM, telefonos szolgáltatásokat használó személyeknek az adott ügyhöz/használathoz tartozó adatkezelésről szóló tájékoztatói.

# A Speciális Adatkezelési Tájékoztatók tartalma, felépítése, funkciója

A fentiek alapján a Speciális Adatkezelési Tájékoztatók konkrét, a szövetkezeti hitelintézeti integráció tagjai által megvalósított adatkezelési tevékenységekre (logikailag csoportosítva) vonatkoznak, és az Átláthatósági Iránymutatásban foglalt javaslatok figyelembe vételével az adatkezelési tevékenység jellegétől függően lehetőség szerint minden esetben két dokumentumban rögzítve kerülnek összeállításra:

* „**Adatkezelési Tájékoztató (….. [adatkezelési tevékenység neve])**”, ez az úgy nevezett „Hosszú Tájékoztató”
	+ Célja a teljes körű, a GDPR 13. és 14. cikkben foglalt minden követelménynek megfelelő tájékoztatás biztosítása.
* **„Tájékoztatás Adatkezeléssel kapcsolatban (….. [adatkezelési tevékenység neve])**”, ez az úgy nevezett „Rövid Tájékoztató”
	+ Célja a rövid, tömör, közérthető, átfogó az érintett számára írásba foglalt tájékoztatás, és annak megtörténtjének igazolása.
	+ Az Átláthatósági Iránymutatás alapján tartalmazza:
* az adatkezelés legfontosabb aspektusait (az adatkezelő nevét és elérhetőségeit; az érintetti jogokra való hivatkozást; az adatkezelést, amely a legnagyobb hatással lehet az Érintettre, vagy amely az Érintett számára nem feltétlenül egyértelmű),
* az **Érintett nyilatkozatát arra vonatkozóan, hogy az adatkezelési tájékoztatást megkapta**, megértette és
* az Érintett részletes, teljes körű tájékoztatás megismerésének módja vonatkozásban.
	+ A tájékoztatás megtörténtjének igazolása során a nyilatkozatot tevő személy azonosításához az Érintettnek a nevét, születési idejét, valamint anyja nevét kell megadnia.
	+ Az adatkezelési tájékoztatást minden ügyletben érintett, aláíró személynek biztosítani kell, így mindezen személyek vonatkozásában külön Tájékoztatás Adatkezeléssel kapcsolatban kitöltött, aláírt dokumentummal kell rendelkezni.

# Aktív termékcsoporttal kapcsolatos Adatkezelési Tájékoztató:

Alapvetések:

* A szövetkezeti hitelintézeti integrációban az aktív termékek (új, régi, központi, stb.) esetében megvalósuló adatkezelésekről történő tájékoztatás nem termékenként, hanem minden termékre vonatkozóan összevontan került megvalósításra.
* A hiteligénylés megkezdésétől a szerződés megkötéséig terjedő időszakban az érintett a megadott elérhetőségeken szerződés előkészítési céllal megkereshető. (Ha csak érdeklődés áll fent, akkor a célzott marketing megkeresésre vonatkozó rendelkezések az irányadóak.)
* Az Adatkezelési Tájékoztató önálló tájékoztató, nem vonható össze a további szabályozások által megkövetelt tájékoztatókkal, mint például pénzmosási tájékoztató, direkt marketinges tájékoztató, KHR tájékoztató, stb.

Alkalmazandó dokumentumok:

* Adatkezelési Tájékoztató (Aktív termékcsoport)
 /11.2.1. számú melléklet/
* Tájékoztatás adatkezeléssel kapcsolatban (Aktív termékcsoport)
 /11.2.2. számú melléklet/

# 2.1/A. Származtatott (speciális) adatkezelés, zálogkölcsön

Alapvetések:

* A zálogkölcsön közvetítő útján értékesített aktív termék.
* A tájékoztatás csak a zálogkölcsön szolgáltatással összefüggő adminisztrációs tevékenységekben megvalósuló adatkezelésekre (ügyleti megbízás során megvalósuló adatrögzítés; szerződéskötés/kölcsön felvételi dokumentumok; szerződésekkel, zálogtárgyakkal kapcsolatos nyilvántartások vezetése, stb.) vonatkozik.
* Adott Szövetkezeti Hitelintézet minden közvetítője ugyanazt a tájékoztató szöveget alkalmazza.

Alkalmazandó dokumentumok:

* Adatkezelési Tájékoztató (Zálogkölcsön nyújtása közvetítő útján)
 /11.2.1./A számú melléklet/
* Tájékoztatás adatkezeléssel kapcsolatban (Zálogkölcsön nyújtása közvetítő útján)
 /11.2.2./A számú melléklet/

# A Passzív termékcsoporttal kapcsolatos Adatkezelési Tájékoztató

Alapvetések:

* A szövetkezeti hitelintézeti integrációban a passzív termékek (új, régi, központi, stb.) esetén megvalósuló adatkezelésekről történő tájékoztatás nem termékenként, hanem minden termékre vonatkozóan összevontan került megvalósításra.
* A szerződéskötés megkezdésétől a szerződés megkötéséig terjedő időszakban az érintett a megadott elérhetőségeken szerződés előkészítési céllal megkereshető. (Ha csak érdeklődés áll fent, akkor a célzott marketing megkeresésre vonatkozó rendelkezések az irányadóak.)
* Az Adatkezelési Tájékoztató önálló tájékoztató, nem vonható össze a további szabályozások által megkövetelt tájékoztatókkal, mint például pénzmosási tájékoztató, direkt marketinges tájékoztató, OBA tájékoztató, stb.

Alkalmazandó dokumentumok:

* Adatkezelési Tájékoztató (Passzív termékcsoport)
 /11.3.1 számú melléklet/
* Tájékoztatás adatkezeléssel kapcsolatban (Passzív termékcsoport)
 /11.3.2 számú melléklet/

# 2.2/A. Származtatott (speciális) adatkezelés, pénzváltás

Alapvetések:

* A pénzváltás saját jogon vagy közvetítő útján nyújtott szolgáltatás.
* A tájékoztatás csak a pénzváltás szolgáltatással összefüggő adminisztrációs tevékenységekben megvalósuló adatkezelésekre (ügyleti megbízás során megvalósuló adatrögzítés; nyilvántartások vezetése, stb.) vonatkozik.
* Adott Szövetkezeti Hitelintézet minden közvetítője ugyanazt a tájékoztató szöveget alkalmazza.

Alkalmazandó dokumentumok:

* Adatkezelési Tájékoztató (Pénzváltás)
* Tájékoztatás adatkezeléssel kapcsolatban (Pénzváltás)

# A befektetési szolgáltatással kapcsolatos Adatkezelési Tájékoztató

Alapvetések:

* A befektetési szolgáltatás (értékpapírszámla-, ügyfélszámla vezetés, megbízások fogadása, teljesítése, visszaigazolása) és kiegészítő szolgáltatás nyújtásához és szerződéskötéshez kapcsolódó személyes adatkezeléshez szükséges adatkezelési tájékoztatás.
* A szövetkezeti hitelintézeti integráció vonatkozásában befektetési szolgáltatás a Magyar Takarékszövetkezeti Bank Zrt. szolgáltatása, melyet a Szövetkezeti Hitelintézetek közvetítenek.

Alkalmazandó dokumentumok:

* Adatkezelési Tájékoztató (Befektetési szolgáltatás)
 /11.4.1 számú melléklet/
* Tájékoztatás adatkezeléssel kapcsolatban (Befektetési szolgáltatás)
 /11.4.2 számú melléklet/

# A bankkártya termékcsoporttal kapcsolatos Adatkezelési Tájékoztató

Alapvetések:

* A szövetkezeti hitelintézeti integráción belül csak a Központi Bank és a Takarék Kereskedelmi Bank Zrt. minősül kártyakibocsátónak, ezen termékkel/szolgáltatással kapcsolatos Adatkezelési Tájékoztatók is csak e szervezetekre vonatkozóan kerültek kialakításra.
* A Központi Bank bankkártya termék/szolgáltatás közvetítői a Központi Bank, mint adatkezelő tájékoztatóit kell, hogy alkalmazzák a közvetített termék/szolgáltatás vonatkozásában.

Alkalmazandó dokumentumok:

* Adatkezelési Tájékoztató (Bankkártya termékcsoport)
 /11.5.1 számú melléklet/
* Tájékoztatás adatkezeléssel kapcsolatban (Bankkártya termékcsoport)
 /11.5.2 számú melléklet/

# Marketing célú megkereséssel kapcsolatos Adatkezelési Tájékoztató

Alapvetések:

* Az adatkezelés jogalapja az Érintett hozzájárulása. Ezen adatkezelés során az érintett a Rövid Tájékoztató-ban adatkezelési **hozzájárulást ad** (utolsó oldal).
* Az Érintett választhat, hogy a marketing anyagokat milyen csatornán (telefonon, SMS-ben, e-mailben, levélben, internetbanking, mobil applikáció) kívánja megkapni.
* Az Érintett emellett választhat, hogy mivel kapcsolatban kíván marketing anyagokat kapni.
* A hozzájárulás visszavonására nem készül/készült külön nyomtatványt a vonatkozó DM eljárásrendben leírtak szerint a Rövid Tájékoztató alkalmazásával lehet a visszavonó rendelkezést adminisztrálni.

Alkalmazandó dokumentumok:

* Adatkezelési Tájékoztató (Marketing célú megkeresés)
 /11.6.1 számú melléklet/
* Tájékoztatás adatkezeléssel kapcsolatban (Marketing célú megkeresés)
 /11.6.2 számú melléklet/

# Célzott megkereséssel kapcsolatos Adatkezelési Tájékoztató (Lead gyűjtés)

Alapvetések:

* Az adatkezelés jogalapja az Érintett hozzájárulása. Ezen adatkezelés során az érintett a Rövid Tájékoztató-ban adatkezelési **hozzájárulást ad** (utolsó oldal).
* Az Érintett választhat, hogy a marketing anyagokat milyen csatornán (telefonon, SMS-ben, e-mailben, levélben, internetbanking, mobil applikáció) kívánja megkapni.
* Az Érintett meg kell, hogy jelölje az érdeklődésének tárgyát (konkrét termék, vagy szolgáltatás).
* A hozzájárulás visszavonására nem készül/készült külön nyomtatványt a vonatkozó DM eljárásrendben leírtak szerint a Rövid Tájékoztató alkalmazásával lehet a visszavonó rendelkezést adminisztrálni.
* Kiemelendő tulajdonsága az adatkezelésnek, hogy a lead gyűjtéssel kapcsolatban kezelt adatok a megszerzésüket követő 30 nap után anonimalizálásra törlésre kerülnek, ha ügyletkötésre nem kerül sor. A lead gyűjtés nem zárja ki a direkt marketing adatgyűjtést.

Alkalmazandó dokumentumok:

* Adatkezelési Tájékoztató (Célzott megkeresés)
 /11.7.1 számú melléklet/
* Tájékoztatás adatkezeléssel kapcsolatban (Célzott megkeresés)
 /11.7.2 számú melléklet/

# A szövetkezeti hitelintézeti integráció munkavállalói részére szóló Adatkezelési Tájékoztató

Alapvetések:

* A szövetkezeti hitelintézeti integráció tagjai által foglalkoztatott munkavállalók részére az őket érintő adatkezelésekről a beléptetési folyamat során kerül átadásra a tájékoztató.
* Kiterjed minden olyan adatkezelésre, amely során a munkavállaló adatai a szövetkezeti hitelintézeti integráció bármely szintjén kezelésre kerülnek.

Alkalmazandó dokumentumok:

* Adatkezelési Tájékoztató (munkavállalók)
* Tájékoztatás adatkezeléssel kapcsolatban (munkavállalók)

# Hangfelvétellel kapcsolatos tájékoztatók Adatkezelési Tájékoztató

Alapvetések:

* A rövid tájékoztatás mind kimenő, mind bejövő hívás esetén a beszélgetés rögzítése előtt, a hangfelvétel megkezdésekor valósul meg, mely az Átláthatósági Iránymutatással kapcsolatosan kerül kialakításra.
* Az érintettnek lehetősége van a Hosszú Tájékoztató megismerésére.

Alkalmazandó dokumentumok:

* Adatkezelési Tájékoztató (Hangfelvétel)
* Tájékoztatás adatkezeléssel kapcsolatban (Hangfelvétel)

# A cookiek-kal és a honlapon végzett további adatkezelési tevékenységekkel kapcsolatos Adatkezelési Tájékoztató

Alapvetések:

* A Rövid Tájékoztató a szövetkezeti hitelintézeti integráció tagjainak honlapjain, az iparági legjobb gyakorlatok alapján felugró ablakban kerül elhelyezésre, míg a hosszú változat elérhető a szövetkezeti hitelintézeti integráció tagjainak holnapjain.
* A cookie-k használatához való hozzájárulás esetén a tájékoztató hosszú változatában a szükséges tartalmi elemeken túl fel kell hívni az érintett figyelmét arra, hogy rögzítésre kerül az is, hogy az érintett milyen cookie alkalmazásához járul hozzá: a szükséges cookie-k, a funkcionális cookie-k vagy a kényelmi cookie-k alkalmazásához.
* További online szolgáltatások, mint pl. videochat-en keresztül történő számlanyitáshoz kizárólag Hosszú Tájékoztató kerül elkészítésre, amelynek fejezeteit az Átláthatósági Iránymutatás alapján fejezetenként legördülő menüből választhatja ki az érintett.

Alkalmazandó dokumentumok:

* Adatkezelési Tájékoztató (A cookiek-kal és a honlapon végzett további adatkezelésről)
* Tájékoztatás adatkezeléssel kapcsolatban (A cookiek-kal és a honlapon végzett további adatkezelésről)

# A kamerás megfigyeléssel kapcsolatos Adatkezelési Tájékoztató

Alapvetések:

* A kamerás megfigyelésre vonatkozó tájékoztató két aspektusból kerül elkészítésre. Egyrészt a munkavállalók számára a belépéskor adott részletes adatkezelési tájékoztatást tartalmaz a kamerás megfigyelésre vonatkozóan. Másrészt kiadásra kerül, a látogatók számára, mint harmadik személyeknek szóló kamerás megfigyelésre vonatkozó tájékoztató.

Alkalmazandó dokumentumok:

* Adatkezelési Tájékoztató (Kamerás megfigyelés)
* Tájékoztatás adatkezeléssel kapcsolatban (Kamerás megfigyelés)

# A beléptető rendszerre vonatkozó Adatkezelési Tájékoztató

Alapvetések:

* A beléptető rendszerre vonatkozó tájékoztatók a kamerás megfigyeléshez hasonlóan két aspektusból készül el. A munkavállalókra vonatkozó tájékoztató a beléptetés során kerül átadásra a munkavállaló részére.

Alkalmazandó dokumentumok:

* Adatkezelési Tájékoztató (Beléptető rendszer)
* Tájékoztatás adatkezeléssel kapcsolatban (Beléptető rendszer)

# További Adatkezelési Tájékoztató

Alapvetések:

* Amennyiben jövőben megvalósuló további adatkezelések kapcsán Adatkezelési Tájékoztatók kialakítása szükséges, úgy azokat a fenti elvek figyelembe vételével, lehetőleg rövid és hosszú változatban kell elkészíteni.
1. Az Európai Parlament és a Tanács 95/46/EK IRÁNYELVE a személyes adatok feldolgozása vonatkozásában az egyének védelméről és az ilyen adatok szabad áramlásáról 29. cikke alapján létrehozott Adatvédelmi Munkacsoport [↑](#footnote-ref-1)